b'\n_START_ARTICLE_\nGeorgie Fame\n_START_PARAGRAPH_\nGeorgie Fame (alun perin Clive Powell, s. 26. kes\xc3\xa4kuuta 1943 Leigh, Lancashire) on brittil\xc3\xa4inen rhythm and blues- ja jazzlaulaja sek\xc3\xa4 kosketinsoittaja, joka sai 1960-luvun puoliv\xc3\xa4liss\xc3\xa4 kolme levymyyntilistojen ykk\xc3\xb6stilaa hiteill\xc3\xa4\xc3\xa4n \xe2\x80\x9dYeh, Yeh\xe2\x80\x9d (1964), \xe2\x80\x9dGet Away\xe2\x80\x9d (1966) ja \xe2\x80\x9dThe Ballad of Bonnie and Clyde\xe2\x80\x9d (1967)._NEWLINE_Clive Powell aloitti pianotunnit seitsem\xc3\xa4n vuoden i\xc3\xa4ss\xc3\xa4 ja tuli laulajana tunnetuksi jo varhaisteinin\xc3\xa4. 16-vuotiaana h\xc3\xa4n sai managerikseen Larry Parnesin, joka vaati h\xc3\xa4nt\xc3\xa4 ottamaan k\xc3\xa4ytt\xc3\xb6\xc3\xb6n keksim\xc3\xa4ns\xc3\xa4 taiteilijanimen Georgie Fame. H\xc3\xa4n sai paikan kosketinsoittajana Billy Furyn taustayhtyeess\xc3\xa4, mutta kun solistin ja yhtyeen tiet erosivat, Fame nousi laulusolistiksi ja kokoonpanoa alettiin markkinoida nimell\xc3\xa4 Georgie Fame and the Blue Flames. Sen esikoisalbumi, live-\xc3\xa4\xc3\xa4nitys Rhythm And Blues at the Flamingo ei menestynyt, mutta toinen albumi Fame at Last nousi LP-myyntitilaston 15. tilalle ja yhtye p\xc3\xa4\xc3\xa4si esiintym\xc3\xa4\xc3\xa4n television Ready Steady Go! -ohjelmassa._NEWLINE_Georgie Famen manageriksi vaihtui nuori Ronan O\xe2\x80\x99Rahilly, jolla oli oma klubi ja joka oli toiminut lyhyen aikaa The Rolling Stonesin managerina ennen Andrew Oldhamia. Kun Georgie Fame ja muut h\xc3\xa4net suojattinsa eiv\xc3\xa4t saaneet radiosoittoa BBC:n kanavilla, O\xe2\x80\x99Rahilly perusti oman radioaseman, josta tuli legendaarinen merirosvoradio Radio Caroline._NEWLINE_1970-luvun alussa Georgie Fame ty\xc3\xb6skenteli entisen The Animals -yhtyeen j\xc3\xa4senen Alan Pricen kanssa, ja he saivat hitin kappaleestaan \xe2\x80\x9dRosetta\xe2\x80\x9d. Fame on jatkanut esiintymisi\xc3\xa4 t\xc3\xa4h\xc3\xa4n p\xc3\xa4iv\xc3\xa4\xc3\xa4n asti ja toiminut muun muassa Van Morrisonin tuottajana ja yhtyeen j\xc3\xa4senen\xc3\xa4 sek\xc3\xa4 Bill Wymanin Rhythm Kings -yhtyeess\xc3\xa4. Fame on tehnyt yhteisty\xc3\xb6t\xc3\xa4 my\xc3\xb6s Count Basien, Eric Claptonin, Muddy Watersin ja Joan Armatradingin kanssa.'